LAMED NGEC
Yecu Kricito—Meciya ma Kiciko Pire
ME KONYOWA wek wange Meciya, Lubanga Jehovah otiyo ki lunebi mapol me Baibul me miyo ngec matut i kom nywal, tic, ki to pa Lalar ma kiciko pire-ni. Lok pa lunebi me Baibul magi ducu gucobbe i kom Yecu Kricito. Lok magi ducu gubedo atir i yo me aura mada. Me laporre, kong wanenu lok pa lunebi mogo manok ma guloko i kom nywal ki dongo pa Meciya.
Lanebi Icaya oloko con ni Meciya onongo bibedo lakwar Kabaka Daudi. (Icaya 9:7) Ada kinywalo Yecu i doggola pa Daudi.—Matayo 1:1, 6-17.
Lanebi pa Lubanga mukene, Mika, oloko con ni latin man mot mot bibedo laloc dok ni kibinywale i “Beterekem Eprata.” (Mika 5:2) I kare ma kinywalo Yecu, onongo tye boma aryo i Icrael ma kilwongo ni Beterekem. Acel onongo tye cok ki Najaret i tung kumalo me lobo meno, ki dok mukene-ni onongo cok ki Jerucalem ma tye i Judaya. Beterekem ma tye i nget Jerucalem-mi onongo con kilwongo ni Eprata. Kinywalo Yecu i boma meno, man orwatte ki lok ma lanebi-ni oloko con!—Matayo 2:1.
Lok pa lanebi mukene me Baibul onyuto con ni kibilwongo Wod pa Lubanga “nia ki i Ejipt.” Kitero Yecu ma onongo latin matidi i Ejipt. Kidwoke cen inge to pa Kerode kun cobo lok pa lanebi-ni.—Kocea 11:1; Matayo 2:15.
I lok ma kicanogi, [“Lok pa Lunebi ma Mako Meciya”], ginacoya ma kiketo i te wi lok ma tye ni “Lok pa Lunebi” tye ki lok matut ma mako Meciya. Tim ber ipor lok magi ki ginacoya ma kiketogi ite wi lok ma tye ni “Cobbene.” Timo meno bijingo niyeni ni Lok pa Lubanga kara obedo lok ada.
Ka itye ka ngiyo ginacoya magi, pe wi owil ni lok pa lunebi magi kicoyogi mwaki miya mapol ata ma peya kinywalo Yecu. Yecu owaco ni: “Lok ducu ma gicoyo i koma i cik pa Moses, ki i lunebi, ki i jabuli myero ocobbe kakare.” (Luka 24:44) Kit ma itwero mokone ki i Baibulli, gin ducu gucobbe—kore ki kore!
luo_Latn fra_Latn luo_Latn luo_Latn luo_Latn quy_Latn luo_Latn mri_Latn